Det ligner nærmest et provokerende 'dream team'.

Titlen 'Kunst og kriminalitet' hænger meget godt sammen med opstillingen. I hvert fald er det noget af en trio, som North Urban Art Studio, der holder til på Aalborgs gamle spritgrund, præsenterer den 6. juni. Her er den fængselsdømte kunstner Ibi-Pippi flankeret af Kristian von Hornsleth og Jens Haaning. Alle tre har næsten lige så meget erfaring med jura og lovgivning, som de har med kunsten. Det bliver der mulighed for diskutere for et begrænset antal publikum, når de åbner dørene klokken 19 i North Urban Art Studio i Aalborg. For eksempel skal de tale om hvorvidt, der skal tages højde i straffens længde, for om det er udført i kunstens navn: - Bør man i strafudmålingen af værker, som har brudt straffeloven, tage højde for det kunstneriske aspekt? er et af spørgsmålene. Fængsel, racisme og tyveri Af de tre afsoner provokunstner Ibi-Pippi i øjeblikket 1,5 års fængsel, ligesom hun ved Byretten i Viborg fik en bøde på 1,9 millioner kroner for at sætte sin "autograf" på et kendt Asger Jorn-billede. Hun har erkendt, at det var hende, der stod bag hærværket på maleriet 'Den Foruroligende Ælling' i april 2022. - Jeg fortryder ikke værket. Jeg synes stadigvæk, at værket var vigtigt at lave, og jeg vidste, det ville have konsekvenser, har Ibi-Pippi sagt til TV Midtvest. Jens Haaning vakte opsigt i hele verden - og trak Kunsten i Aalborg med - da han smuttede med 532.549 kroner. I følge Haaning selv var det en del af kunstværket Take the Money and Run. 16. januar sidste år hev Kunsten ham i retten, for her faldt fristen for tilbagebetalingen af den halve million, som Haaning fastholder er en del af kunstværket. Kristian von Hornsleth har også sat sit aftryk på Aalborg - det var dog i form af navnet på en natklub i Jomfru Ane Gade, der var udsmykket med hans kunst, der blandt andet ligner kvindens klitoris. Tidligere er han blevet kritiseret for sit samarbejde med den racismedømte svenske kunstner Dan Park - et projekt, Kristian von Hornsleth senere trak sig fra, da han begyndte at modtage dødstrusler.